# ܡܘܿܕܝܼ ܝܠܹܗ ܚܘܼܪܙܵܐ ܐܲܬܪܵܝܵܐ ܕܨܲܚܨܵܝܬܵܐ ܕܣܲܪܲܛܵܢܵܐ ܕܪܵܐܬܵܐ؟

ܒܫܲܪܵܝܬܵܐ ܡܼܢ ܬܲܡܘܼܙ 2025، ܐ݇ܢܵܫܹܐ ܚܫܝܼܚܹܐ ܓܵܘ ܐܘܿܣܬܪܵܠܝܵܐ ܒܸܕ ܗܵܘܝܼ ܡܵܨܝܵܢܹܐ ܕܫܲܘܬܸܦܝܼ ܓܵܘ ܨܲܚܨܵܝܬܵܐ ܕܣܲܪܲܛܵܢܵܐ ܕܪܵܐܬܵܐ ܒܐܘܼܪܚܵܐ ܕܚܘܼܪܙܵܐ ܐܲܬܪܵܝܵܐ ܕܨܲܚܨܵܝܬܵܐ ܕܣܲܪܲܛܵܢܵܐ ܕܪܵܐܬܵܐ.[[1]](#footnote-2)

ܨܲܚܨܵܝܬܵܐ ܝܼܠܵܗܿ ܚܕܵܐ ܐܘܼܪܚܵܐ ܕܡܲܫܟܼܲܚܬܵܐ ܕܝܲܕܥܹܐ ܕܣܲܪܲܛܵܢܵܐ ܓܵܘ ܐ݇ܢܵܫܹܐ ܕܠܲܝܬܠܗܘܿܢ ܟ̰ܘܼ ܢܝܼܫܲܢܩܹܐ. ܢܝܼܫܵܐ ܝܼܠܹܗ ܩܵܐ ܡܲܫܟܼܲܚܬܵܐ ܕܣܲܪܲܛܵܢܵܐ ܒܟ݂ܝܼܪܵܐܝܼܬ (ܡܼܢ ܩܵܕܡ ܥܸܕܵܢܵܐ) ܕܦܵܐܸܫ ܕܘܼܪܡܸܢܵܐ.

ܨܲܚܨܵܝܬܵܐ ܕܣܲܪܲܛܵܢܵܐ ܕܪܵܐܬܵܐ ܟܹܐ ܚܵܒܼܫܵܐ ܚܕܵܐ ܨܲܚܨܵܝܬܵܐ ܕ CT ܒܣܸܪܦܵܐ ܟܘܼܦܵܐ ܠܛܲܥܘܼܝܹܐ ܒܵܬ݇ܪ ܐܲܝܢܝܼ ܟܘܼܬܸܠܝܵܬܹܐ ܙܥܘܿܪܹܐ ܕܗܵܘܝܼ، ܕܟܹܐ ܦܵܝܫܝܼ ܩܸܪܝܹܐ nodules (ܩܸܛܪܹܐ).

ܨܲܚܨܵܝܬܵܐ ܕܣܲܪܲܛܵܢܵܐ ܕܪܵܐܬܵܐ ܡܵܨܝܵܐ ܕܡܲܫܟܼܚܵܐ ܗܲܠ 70% ܡܼܢ ܣܲܪܲܛܵܢܵܐ ܕܪܵܐܬܵܐ ܓܵܘ ܡܲܫܩܠܹܐ ܒܟܼܝܼܪܵܝܹܐ ܕܕܝܼܹܗ، ܡܼܢ ܩܵܕܡ ܕܐܝܼܬ ܐܲܝܢܝܼ ܢܝܼܫܲܢܩܹܐ ܕܗܵܘܝܼ ܘܕܐܝܼܡܲܢ ܕܕܲܪܡܲܢܬܵܐ ܝܼܠܵܗܿ ܒܘܼܫ ܡܲܥܒܕܵܢܬܵܐ (ܐܝܼܬܠܵܗܿ ܟܵܐܪ).[[2]](#footnote-3) [[3]](#footnote-4)

## ܚܫܝܼܚܘܼܬܵܐ

ܐܲܚܬܘܿܢ ܝܼܬܘܿܢ ܚܫܝܼܚܹܐ ܩܵܐ ܚܘܼܪܙܵܐ ܐܸܢ ܐܲܚܬܘܿܢ ܒܸܫܠܵܡܵܐ ܝܬܘܿܢ ܠܟܠܲܝܗܝ ܟܲܝܠܹܐ ܕܒܐܸܠܬܸܚܬ:

|  |
| --- |
| ܨܘܼܪܬܵܐ ܕܐ݇ܢܵܫܹܐ ܥܒܼܝܼܪܹܐ ܒܫܸܢܹܐ  **ܝܼܬܘܿܢ ܒܥܘܼܡܪܵܐ ܕ 50 ܗܲܠ 70 ܫܸܢܹܐ**  ܘ  ܨܘܼܪܬܵܐ ܕܪܵܐܬܵܐ  **ܠܲܝܬܠܵܘܟܼܘܿܢ ܟ̰ܘܼ ܢܝܼܫܲܢܩܹܐ ܝܲܢ ܝܲܕܥܹܐ ܕܡܲܚܫܘܼܚܹܐ ܝܢܵܐ ܕܐܝܼܬ ܣܲܪܲܛܵܢܵܐ ܕܪܵܐܬܵܐ** (ܩܵܐ ܛܘܼܦ̮ܣܵܐ، ܫܥܵܠܵܐ ܐܲܡܝܼܢܵܝܵܐ ܠܵܐ ܦܘܼܫܩܵܐ، ܫܥܵܠܵܐ ܕܸܡܵܐ، ܟܲܪܝܘܼܬܵܐ ܕܢܲܦܲܣ ܕܠܵܐ ܣܲܒܵܒ)  ܘ  ܨܘܼܪܬܵܐ ܕܟܵܪܬܘܿܢ ܕܓ̰ܝܼܓܼܪܹܐ  **ܟܹܐ ܬܲܢܬܸܢܝܼܬܘܿܢ ܓ̰ܝܼܓܵܪܹܐ ܕܬܸܬܘܼܢ ܝܲܢ ܕܗܵܘܝܵܐ ܠܵܘܟܼܘܿܢ ܚܕܵܐ ܬܲܫܥܝܼܬܵܐ ܕܬܲܢܬܲܢܬܵܐ ܕܓ̰ܝܼܓܵܪܹܐ** (ܬܘܼܪܟܘܿܗ̇ ܬܲܢܬܲܢܬܵܐ ܒܡܸܬܚܵܐ ܕ 10 ܫܸܢܹܐ ܥܒ݂ܝܼܪܹܐ)  ܘ  ܨܘܼܪܬܵܐ ܕܣܘܼܪܓܵܕܵܐ  **ܐܝܼܬܠܵܘܟܼܘܿܢ ܚܕܵܐ ܬܲܫܥܝܼܬܵܐ ܕܬܲܢܬܲܢܬܵܐ ܕܓ̰ܝܼܓܵܪܹܐ ܕܬܸܬܘܼܢ ܩܵܐ ܠܵܐ ܒܵܨܘܿܪܵܐ ܡܼܢ 30 ܦܵܟܝܼܬܹܐ ܓܵܘ ܫܲܢ݇ܬܵܐ** (ܩܵܐ ܛܘܼܦ̮ܣܵܐ، ܚܕܵܐ ܦܵܟܝܼܬ ܓܵܘ ܝܵܘܡܵܐ ܩܵܐ 30 ܫܸܢܹܐ ܝܲܢ 2 ܦܵܟܝܼܬܹܐ ܓܵܘ ܝܵܘܡܵܐ ܩܵܐ 15 ܫܸܢܹܐ) |

ܩܵܐ ܕܚܵܙܝܼܬܘܿܢ ܐܸܢ ܐܲܚܬܘܿܢ ܚܫܝܼܚܹܐ ܝܬܘܿܢ ܠܫܲܪܘܼܟܹܐ ܓܵܘ ܚܘܼܪܙܵܐ، ܐܵܣܝܵܘܟܼܘܿܢ ܒܸܕ ܛܵܠܹܒ ܡܸܢܵܘܟܼܘܿܢ ܕܕܵܪܫܝܼܬܘܿܢ ܠܵܗܿ ܬܲܫܥܝܼܬܵܐ ܕܬܲܢܬܲܢܬܵܐ ܕܓ̰ܝܼܓܵܪܹܐ ܕܕܝܼܵܘܟܼܘܿܢ ܩܵܐ ܡܲܫܟܼܲܚܬܵܐ ܕܡܸܢܝܵܢܵܐ ܕ ‘ܦܵܟܝܼܬܵܐ - ܫܸܢܹܐ’ ܕܬܲܢܬܲܢܬܵܘܟ݂ܘܿܢ. ‘ܦܵܟܝܼܬܵܐ - ܫܸܢܹܐ’ ܝܼܠܵܗܿ ܚܕܵܐ ܐܘܼܪܚܵܐ ܕܚܲܫܒܲܢܬܵܐ ܕܡܸܢܝܵܢܵܐ ܕܓ̰ܝܼܓܵܪܹܐ ܕܚܲܕ ܦܲܪܨܘܿܦܵܐ ܬܘܼܢܬܸܢܵܐ ܝܠܹܗ ܒܥܒܼܵܪܬܵܐ ܕܫܸܢܹܐ.

30 ܦܵܟܝܼܬܹܐ - ܫܸܢܹܐ ܕܬܲܢܬܲܢܬܵܐ ܝܼܢܵܐ ܗܲܪ ܐܲܝܟܼ ܬܲܢܬܲܢܬܵܐ ܕ 20 ܓ̰ܝܼܓܵܪܹܐ ܒܟܠ ܝܵܘܡܵܐ ܩܵܐ 30 ܫܸܢܹܐ. ܐܲܚܬܘܿܢ ܒܲܠܟܵܐ ܠܵܐ ܗܵܘܝܼܬܘܿܢ ܡܵܨܝܵܢܹܐ ܕܕܵܟܼܪܝܼܬܘܿܢ ܒܕܸܩܵܐܝܼܬ، ܩܵܐ ܒܘܼܬ ܗܵܕܟܼ، ܐܵܣܝܵܘܟܼܘܿܢ ܡܵܨܹܐ ܕܗܲܝܸܪܠܵܘܟܼܘܿܢ ܕܚܲܫܒܸܢܝܼܬܘܿܢ ܟܡܵܐ ܦܵܟܝܼܬܹܐ - ܫܸܢܹܐ ܒܸܢܝܹܐ ܥܲܠ ܚܕܵܐ ܡܩܲܕܲܪܬܵܐ ܕܟܡܵܐ ܓ̰ܝܼܓܵܪܹܐ ܬܘܼܢܬܸܢܠܵܘܟܼܘܿܢ ܘܩܵܐ ܟܡܵܐ ܫܸܢܹܐ. ܐܵܢܲܢܩܵܝܬܵܐ ܝܠܵܗܿ ܕܫܲܪܸܟܝܼܬܘܿܢ ܠܸܗ ܐܵܗܵܐ ܡܸܢܕܝܼ ܥܲܡ ܐܵܣܝܵܘܟܼܘܿܢ ܠܗܲܝܘܼܪܹܐ ܒܡܲܫܟܼܲܚܬܵܐ ܕܐܸܢ ܐܲܚܬܘܿܢ ܚܫܝܼܚܹܐ ܝܬܘܿܢ ܕܥܵܒ݂ܕܝܼܬܘܿܢ ܠܵܗ̇ ܨܲܚܨܵܝܬܵܐ. ܚܲܫܒܲܢܬܵܐ ܕܦܵܟܝܼܬܵܐ - ܫܸܢܹܐ ܝܼܠܵܗܿ ܚܲܕ ‘ܝܘܼܠܦܵܢܵܐ ܠܵܐ ܪܹܫܵܝܵܐ’ ܘܡܙܲܘܸܕܵܢܹܐ ܕܝܲܨܝܼܦܘܼܬܵܐ ܕܚܘܼܠܡܵܢܵܐ ܓܵܪܸܓ ܡܲܦܠܸܚܝܼ ܕܝܵܢܬܵܐ ܐܵܣܝܵܝܬܵܐ ܘܡܩܲܕܲܪܬܵܐ ܒܘܼܫ ܨܦܵܝܝܼ ܩܵܐ ܚܲܫܒܲܢܬܵܐ ܕܦܵܟܝܼܬܵܐ - ܫܸܢܹܐ ܕܬܲܢܬܲܢܬܵܐ ܐܝܼܡܲܢ ܕܫܵܩܠܝܼ ܦܘܼܣܩܵܢܵܐ ܒܘܼܬ ܚܫܝܼܚܘܼܬܵܐ ܩܵܐ ܠܸܥܒ݂ܵܕܘܿܗ̇ ܨܲܚܨܵܝܬܵܐ.

ܡ̣ܢ ܒܵܬ݇ܪ ܕܚܲܕ ܦܲܪܨܘܿܦܵܐ ܫܲܘܬܘܼܦܹܐ ܝܠܹܗ ܓܵܘ ܚܘܼܪܙܵܐ، ܟܲܝܠܵܐ ܕܚܫܝܼܚܘܼܬܵܐ ܕܬܲܫܥܝܼܬܵܐ ܕܬܲܢܬܲܢܬܵܐ ܕܕܝܼܲܝܗܝ ܠܹܐ ܝܠܹܗ ܣܢܝܼܩܵܐ ܕܦܵܐܹܫ ܡܩܘܼܕܸܪܵܐ ܡܸܢ݇ܕܪܹܫ݇.

## ܡܘܿܕܝܼ ܝܘܸܢ ܣܢܝܼܩܵܐ ܐܵܢܵܐ ܕܥܵܒܼܕܸܢ؟

1. ܐܸܢ ܐܲܚܬܘܿܢ ܒܸܚܫܵܒܼܵܐ ܝܬܘܿܢ ܕܒܲܠܟܵܐ ܚܫܝܼܚܹܐ ܝܬܘܿܢ، ܗܲܡܙܸܡܘܼܢ ܥܲܡ ܚܲܕ ܐܵܣܝܵܐ ܘܗܿܘ ܕܒܸܕ ܡܩܲܝܡܸܢ ܠܚܫܝܼܚܘܼܬܵܘܟܼܘܿܢ. ܐܲܚܬܘܿܢ ܒܸܕ ܣܵܢܩܝܼܬܘܿܢ ܠܚܕܵܐ ܡܫܲܕܲܪܬܵܐ ܩܵܐ ܨܲܚܨܵܝܬܵܐ. ܐܲܚܬܘܿܢ ܒܲܠܟܵܐ ܕܦܵܪܥܝܼܬܘܿܢ ܩܵܐ ܐܵܣܝܵܘܟܼܘܿܢ ܐܸܢ ܗ̇ܘ ܠܹܐ ܩܲܒܸܠ ܠܹܗ ܦܘܼܪܥܵܢܹܗ ܡܼܢ ܡܹܕܝܼ ܟܹܐܪ. ܨܲܚܨܵܝܬܵܐ ܝܼܠܵܗܿ ܡܲܓܵܢܵܝܬܵܐ ܘܦܝܼܫܬܵܐ ܝܠܵܗ̇ ܡܟܘܼܣܝܼܬܵܐ ܒܝܲܕ Medicare.
2. ܐܸܢ ܐܲܚܬܘܿܢ ܒܸܚܫܵܒܼܵܐ ܝܬܘܿܢ ܕܚܲܕ ܦܲܪܨܘܿܦܵܐ ܕܝܵܕܥܝܼܬܘܿܢ ܠܹܗ ܝܼܠܹܗ ܚܫܝܼܚܵܐ، ܚܲܦܛܘܼܢ ܠܗܘܿܢ ܕܗܲܡܙܸܡܝܼ ܥܲܡ ܐܵܣܝܲܝܗܝ. ܐܵܗܵܐ ܦܲܪܨܘܿܦܵܐ ܒܲܠܟܵܐ ܕܗܵܘܹܐ ܚܲܕ ܚܲܒܼܪܵܐ، ܐܲܒܼܵܗܵܐ، ܐܲܒ݂ܵܗܵܐ ܣܵܒܼܘܿܢܵܐ ܝܲܢ ܗܲܕܵܡܹܐ ܐ݇ܚܹܪ݇ܢܹܐ ܕܒܲܝܬܘܼܬܵܐ. ܐܵܢܝܼ ܒܲܠܟܵܐ ܕܣܵܢܩܝܼ ܠܣܢܵܕܬܵܐ ܙܵܘܕܵܢܬܵܐ ܩܵܐ ܕܗܲܡܙܸܡܝܼ ܥܲܡ ܐܵܣܝܲܝܗܝ.
3. ܒܲܩܪܘܼܢ ܡܼܢ ܐܵܣܝܵܘܟܼܘܿܢ ܒܘܼܬ ܦܵܝܕܹܐ ܘܚܘܼܙܕܵܓܹܐ ܡܸܬܗܵܘܝܵܢܹܐ ܕܨܲܚܨܵܝܬܵܐ ܕܣܲܪܲܛܵܢܵܐ ܕܪܵܐܬܵܐ. ܗܲܡܙܸܡܘܼܢ ܒܘܼܬ ܡܲܚܲܒܝܵܬܵܘܟܼܘܿܢ ܠܩܛܵܥܵܐ ܚܸܝܼܵܠܵܘܟܼܘܿܢ ܘܠܕܪܵܫܵܐ ܐܸܢ ܨܲܚܨܵܝܬܵܐ ܕܣܲܪܲܛܵܢܵܐ ܕܪܵܐܬܵܐ ܝܼܠܵܗܿ ܨܦܵܝܝܼ ܩܵܐܠܵܘܟܼܘܿܢ.
4. ܐܵܣܝܵܘܟܼܘܿܢ ܒܸܕ ܨܲܚܨܹܐ ܐܸܢ ܐܲܚܬܘܿܢ ܠܚܝܼܡܹܐ ܝܬܘܿܢ ܕܩܲܒܠܝܼܬܘܿܢ ܚܕܵܐ ܨܲܚܨܵܝܬܵܐ ܕ CT ܒܣܸܪܦܵܐ ܟܘܼܦܵܐ. ܐܸܢ ܐܝܼܬܠܵܘܟܼܘܿܢ ܗܘܝܼܬܵܐ ܚܕܵܐ ܨܒܼܘܼܬܵܐ ܚܘܼܠܡܵܢܵܝܬܵܐ ܗܵܫܵܝܬܵܐ ܒܐܲܢܹܐ ܥܸܕܵܢܵܬܹܐ ܐ݇ܚܵܪܵܝܹܐ، ܚܕܵܐ ܨܲܚܨܵܝܬܵܐ ܒܲܠܟܵܐ ܠܵܐ ܗܵܘܝܵܐ ܠܚܝܼܡܬܵܐ ܩܵܐܠܵܘܟܼܘܿܢ ܒܐܲܝܵܐ ܥܸܕܵܢܵܐ. ܩܵܐ ܛܘܼܦ̮ܣܵܐ، ܐܸܢ ܐܲܚܬܘܿܢ ܥܒܼܝܼܕܹܐ ܝܬܘܿܢ ܚܕܵܐ ܨܲܚܨܵܝܬܵܐ ܕ CT ܒܡܸܬܚܵܐ ܕ 12 ܝܲܪܚܹܐ ܥܒ݂ܝܼܪܹܐ ܩܵܐ ܨܒܼܘܼܝܵܬܹܐ ܕܚܘܼܠܡܵܢܵܐ ܐ݇ܚܹܪ݇ܢܹܐ ܝܲܢ ܐܸܢ ܐܝܼܬܠܵܘܟܼܘܿܢ ܗܘܹܝܵܐ ܫܘܼܠܗܵܒܼܵܐ ܕ COVID-19 ܒܡܸܬܚܵܐ ܕ 12 ܝܲܪܚܹܐ ܥܒ݂ܝܼܪܹܐ.
5. ܐܸܢ ܐܲܚܬܘܿܢ ܝܼܬܘܿܢ ܚܫܝܼܚܹܐ ܘܠܚܝܼܡܹܐ ܩܵܐ ܨܲܚܨܵܝܬܵܐ، ܘܒܸܩܒܵܠܵܐ ܝܬܘܿܢ ܕܫܲܪܸܟܝܼܬܘܿܢ ܓܵܘ ܨܲܚܨܵܝܬܵܐ ܕܣܲܪܲܛܵܢܵܐ ܕܪܵܐܬܵܐ، ܐܵܣܝܵܘܟܼܘܿܢ ܒܸܕ ܫܲܕܸܪܠܵܘܟܼܘܿܢ ܩܵܐ ܕܩܲܒܠܝܼܬܘܿܢ ܚܕܵܐ ܨܲܚܨܵܝܬܵܐ ܡܲܓܵܢܵܝܬܵܐ ܕ CT ܒܣܸܪܦܵܐ ܟܘܼܦܵܐ ܕܦܝܼܫܬܵܐ ܝܠܵܗ̇ ܡܟܘܼܣܝܼܬܵܐ ܒܝܲܕ Medicare.
6. ܒܡܩܲܒܠܵܢܘܼܬܵܘܟܼܘܿܢ، ܐܵܣܝܵܘܟܼܘܿܢ ܒܸܕ ܣܲܓܼܸܠ ܠܵܘܟܼܘܿܢ ܓܵܘ ܣܸܓܼܠܵܐ ܕܨܲܚܨܵܝܬܵܐ ܕܣܲܪܲܛܵܢܵܐ ܕܪܵܐܬܵܐ (NCSR). ܐܲܝܵܐ ܒܸܕ ܣܵܢܕܵܐ ܠܨܲܚܨܵܝܬܵܐ ܕܣܲܪܲܛܵܢܵܐ ܕܪܵܐܬܵܐ ܕܕܝܼܵܘܟܼܘܿܢ ܒܫܲܕܲܪܬܵܐ ܕܡܲܕܟܼܸܪܵܢܹܐ ܩܵܐܠܵܘܟܼܘܿܢ ܘܦܠܵܛܹܐ ܕܨܲܚܨܵܝܬܵܘܟܼܘܿܢ ܩܵܐ ܐܵܣܝܵܘܟܼܘܿܢ. ܐܲܚܬܘܿܢ ܗܵܠܵܐ ܡܵܨܝܵܢܹܐ ܝܬܘܿܢ ܕܫܲܪܸܟܝܼܬܘܿܢ ܓܵܘ ܨܲܚܨܵܝܬܵܐ ܕܣܲܪܲܛܵܢܵܐ ܕܪܵܐܬܵܐ ܐܸܢ ܐܲܚܬܘܿܢ ܠܹܐ ܒܵܥܝܼܬܘܿܢ ܕܦܵܝܫܝܼܬܘܿܢ ܡܣܘܼܓܸܠܹܐ ܓܵܘ ܣܸܓܼܠܵܐ ܕ NCSR. ܐܝܼܢܵܐ ܐܲܚܬܘܿܢ ܠܹܐ ܒܸܕ ܩܲܒܠܝܼܬܘܿܢ ܡܲܕܟܼܸܪܵܢܹܐ ܝܲܢ ܟ̰ܘܼ ܝܵܗܒܼܫܩܵܠܵܐ ܡܼܢ NCSR ܐܸܢ ܐܲܚܬܘܿܢ ܦܪܝܼܫܠܵܘܟܼܘܿܢ ܕܦܵܠܛܝܼܬܘܿܢ ܡܓܵܘ ܣܸܓ݂ܠܵܐ.

## ܐܝܼܡܲܢ ܕܗܵܘܹܐܠܵܘܟܼܘܿܢ ܫܲܕܲܪܬܵܐ ܕܕܝܼܵܘܟܼܘܿܢ ܩܵܐ ܨܲܚܨܵܝܬܵܐ ܕ CT ܒܣܸܪܦܵܐ ܟܘܼܦܵܐ، ܐܲܚܬܘܿܢ ܒܸܕ ܣܵܢܩܝܼܬܘܿܢ ܕ:

* ܒܲܩܪܝܼܬܘܿܢ ܡ̣ܢ ܐܵܣܝܵܘܟܼܘܿܢ ܐܲܝܟܵܐ ܝܠܵܗܿ ܦܝܼܫܬܵܐ ܡܘܼܩܪܸܒܼܬܵܐ ܨܲܚܨܵܝܬܵܐ ܕܣܲܪܲܛܵܢܵܐ ܕܪܵܐܬܵܐ ܓܵܘ ܦܢܝܼܬܵܘܟܼܘܿܢ.
* ܫܩܘܿܠܘܼܢ ܡܲܘܥܕܵܐ ܩܵܐ ܨܲܚܨܵܝܬܵܘܟܼܘܿܢ ܓܵܘ ܒܹܝܬ ܐܵܣܝܘܼܬܵܐ ܕܙܲܗܪܝܼܪܵܢܘܼܬܵܐ ܓܵܘ ܦܢܝܼܬܵܘܟ݂ܘܿܢ ܝܲܢ ܓܵܘ ܫܲܘܦܵܐ ܕܛܲܥܘܿܢܬܵܐ ܡܸܬܫܵܢܝܵܢܬܵܐ ܕܨܲܚܨܵܝܬܵܐ (ܓܵܘ ܚܲܕܟܡܵܐ ܦܸܢܝܵܬܹܐ ܡܵܬܵܝܹܐ ܝܲܢ ܪܸܚܩܹܐ). ܨܲܚܨܵܝܬܵܘܟܼܘܿܢ ܒܸܕ ܦܵܝܫܵܐ ܡܟܘܼܣܝܼܬܵܐ ܒܝܲܕ Medicare.
* ܥܒܼܘܿܕܘܼܢ ܠܵܗܿ ܨܲܚܨܵܝܬܵܘܟܼܘܿܢ ܡܲܓܵܢܵܝܬܵܐ ܕ CT ܒܣܸܪܦܵܐ ܟܘܼܦܵܐ.

## ܡܼܢ ܒܵܬ݇ܪ ܨܲܚܨܵܝܬܵܘܟܼܘܿܢ ܕ CT ܒܣܸܪܦܵܐ ܟܘܼܦܵܐ، ܐܲܚܬܘܿܢ ܒܸܕ ܣܵܢܩܝܼܬܘܿܢ ܕ:

* ܐܲܟܸܕܝܼܬܘܿܢ ܕܦܘܼܨܵܠܹܐ ܕܡܵܘܕܥܵܢܘܼܬܵܘܟܼܘܿܢ ܝܼܢܵܐ ܡܚܘܼܕܸܬܹܐ ܓܵܘ ܣܸܓܼܠܵܐ ܕ NCSR.
* ܣܒܘܿܪܘܼܢ ܕܩܲܒܠܝܼܬܘܿܢ ܠܗܘܿܢ ܦܠܵܛܹܐ ܕܨܲܚܨܵܝܬܵܘܟܼܘܿܢ. NCSR ܒܸܕ ܡܲܕܥܝܼܠܵܘܟܼܘܿܢ ܡܘܿܕܝܼ ܥܵܒܼܕܝܼܬܘܿܢ ܒܵܬ݇ܪ ܗܵܕܵܟܼ. ܐܵܗܵܐ ܒܲܠܟܵܐ ܗܵܘܹܐ ܚܲܕ ܡܲܕܟܼܸܪܵܢܵܐ (ܒܐܘܼܪܚܵܐ ܕܐܸܓܲܪܬܵܐ ܬܹܠܹܦ̮ܘܿܢܵܝܬܵܐ ܟܪܝܼܬܵܐ ܝܲܢ ܐܸܓܲܪܬܵܐ ܒܒܲܪܝܼܕܵܐ) ܕܥܵܒܼܕܝܼܬܘܿܢ ܨܲܚܨܵܝܬܵܐ ܒܵܬ݇ܪ ܬܪܹܝܢ ܫܸܢܹܐ (ܐܸܢ ܐܲܚܬܘܿܢ ܦܝܼܫܠܵܘܟܼܘܿܢ ܡܫܟܼܝܼܚܹܐ ܕܝܼܬܘܿܢ ܬܚܘܿܬ ܩܸܝܼܛܵܐ ܪܵܒܵܐ ܟܘܼܦܵܐ) ܝܲܢ ܕܕܵܥܪܝܼܬܘܿܢ ܕܚܵܙܝܼܬܘܿܢ ܐܵܣܝܵܘܟܼܘܿܢ ܩܵܐ ܦܠܵܛܹܐ ܕܨܲܚܨܵܝܬܵܘܟ݂ܘܿܢ.
* ܬܦܘܿܩܘܼܢ ܒܐܵܣܝܵܘܟܼܘܿܢ ܩܵܐ ܚܕܵܐ ܫܲܕܲܪܬܵܐ ܚܲܕܬܬܵܐ ܕ ܨܲܚܨܵܝܬܵܐ ܕ CT ܡܼܢ ܒܵܬ݇ܪ ܕܐܲܚܬܘܿܢ ܩܲܒܠܝܼܬܘܿܢ ܚܲܕ ܡܲܕܟܼܸܪܵܢܵܐ ܡܼܢ NCSR.

ܐܸܢ ܐܲܚܬܘܿܢ ܚܫܝܼܚܹܐ ܝܬܘܿܢ، ܐܲܚܬܘܿܢ ܓܵܪܸܓ ܦܵܝܫܝܼܬܘܿܢ ܨܘܼܚܨܸܝܹܐ ܟܠ ܬܪܹܝܢ ܫܸܢܹܐ ܗܲܠ ܕܡܵܛܝܼܬܘܿܢ ܠܥܘܼܡܪܵܐ ܕ 70 ܫܸܢܹܐ. ܥܒ݂ܵܕܬܵܐ ܕܨܲܚܨܵܝܬܵܐ ܪܹܐܙܵܢܵܐܝܼܬ ܟܠ ܬܪܹܝܢ ܫܸܢܹܐ ܝܼܠܵܗܿ ܗܿܝ ܐܘܼܪܚܵܐ ܒܘܼܫ ܨܦܵܝܝܼ ܠܡܲܫܟܼܘܼܚܹܐ ܣܲܪܲܛܵܢܵܐ ܕܪܵܐܬܵܐ ܡܼܢ ܩܵܕܡ ܥܸܕܵܢܵܐ، ܐܝܼܡܲܢ ܕܕܲܪܡܲܢܬܹܗ ܝܼܠܵܗ̇ ܒܘܼܫ ܗܲܣܵܢܵܝ.

ܐܵܢܲܢܩܵܝܬܵܐ ܝܠܵܗܿ ܕܥܵܒܼܕܝܼܬܘܿܢ ܠܵܗܿ ܨܲܚܨܵܝܬܵܐ ܕܣܲܪܲܛܵܢܵܐ ܕܪܵܐܬܵܐ ܐܵܦ ܐܸܢ ܕܐܲܚܬܘܿܢ ܒܸܪܓܼܵܫܵܐ ܝܬܘܿܢ ܕܨܦܵܝܝܼ ܝܬܘܿܢ.

ܢܝܼܫܵܐ ܕܚܘܼܪܙܵܐ ܝܼܠܹܗ ܕܡܵܛܝܼ ܠܐܵܢܝܼ ܕܝܼܢܵܐ ܓܵܘ ܩܸܢܛܵܐ ܒܘܼܫ ܥܸܠܵܝܵܐ ܕܗܵܘܹܐ ܠܗܘܿܢ ܣܲܪܲܛܵܢܵܐ ܕܪܵܐܬܵܐ، ܐܝܼܢܵܐ ܐܸܢ ܐܲܚܬܘܿܢ ܠܹܐ ܝܬܘܿܢ ܚܫܝܼܚܹܐ ܗܵܕܝܼܵܐ، ܐܲܚܬܘܿܢ ܗܵܠܵܐ ܒܲܠܟܵܐ ܗܵܘܝܼܬܘܿܢ ܓܵܘ ܩܸܢܛܵܐ.

ܐܸܢ ܐܲܚܬܘܿܢ ܠܹܐ ܝܬܘܿܢ ܚܫܝܼܚܹܐ ܩܵܐ ܚܘܼܪܙܵܐ ܗܵܕܝܼܵܐ ܒܣܲܒܵܒ ܕܥܘܼܡܪܵܘܟܼܘܿܢ ܝܲܢ ܕܬܲܫܥܝܼܬܵܐ ܕܬܲܢܬܲܢܬܵܘܟܼܘܿܢ، ܒܲܠܟܵܐ ܕܗܵܘܝܼܬܘܿܢ ܚܫܝܼܚܹܐ ܒܕܲܥܬܝܼܕ. ܗܲܡܙܸܡܘܼܢ ܪܹܐܙܵܢܵܐܝܼܬ ܥܲܡ ܐܵܣܝܵܘܟܼܘܿܢ ܠܸܚܙܵܝܵܐ ܐܸܢ ܐܲܚܬܘܿܢ ܝܼܬܘܿܢ ܚܫܝܼܚܹܐ ܩܵܐ ܨܲܚܨܵܝܬܵܐ ܕܣܲܪܲܛܵܢܵܐ ܕܪܵܐܬܵܐ ܬܚܘܿܬ ܚܘܼܪܙܵܐ.

ܐܵܢܲܢܩܵܝܬܵܐ ܝܠܵܗܿ ܕܚܵܙܝܼܬܘܿܢ ܠܹܗ ܐܵܣܝܵܘܟܼܘܿܢ ܐܸܢ ܐܲܚܬܘܿܢ ܐܝܼܬܠܵܘܟܼܘܿܢ ܐܲܝܢܝܼ ܝܲܕܥܹܐ ܝܲܢ ܢܝܼܫܲܢܩܹܐ ܕܗܵܘܝܼ ܕܣܲܪܲܛܵܢܵܐ ܕܪܵܐܬܵܐ، ܐܲܝܟܼ ܫܥܵܠܵܐ ܕܸܡܵܐ ܝܲܢ ܟܲܪܝܘܼܬܵܐ ܕܫܩܵܠܬܵܐ ܕܢܲܦܲܣ ܕܠܵܐ ܚܲܕ ܣܲܒܵܒܵܐ، ܐܵܦ ܐܸܢ ܦܠܵܛܵܐ ܕܨܲܚܨܵܝܬܵܘܟܼܘܿܢ ܐ݇ܚܵܪܵܝܬܵܐ ܕܣܲܪܲܛܵܢܵܐ ܕܪܵܐܬܵܐ ܝܼܗܘܵܐ ܩܸܢܛܵܐ ܪܵܒܵܐ ܟܘܼܦܵܐ.

## ܟܹܐ ܦܵܠܸܚ ܚܘܼܪܙܵܐ؟

ܒܘܼܨܵܝܵܐ ܒܘܼܬ ܨܲܚܨܵܝܬܵܐ ܕܣܲܪܲܛܵܢܵܐ ܕܪܵܐܬܵܐ ܡܼܢ ܐܘܼܚܕܵܢܹܐ ܡܚܲܝܕܹܐ ܘܝܘܼܪܘܿܦ ܡܘܼܚܙܹܐܠܹܗ ܕܗܲܠ 70% ܕܣܲܪܲܛܵܢܹܐ ܕܪܵܐܬܵܐ ܦܝܼܫܹܐ ܝܢܵܐ ܡܫܟܼܝܼܚܹܐ ܒܡܲܫܩܠܹܐ ܒܟܼܝܼܪܵܝܹܐ (ܡܼܢ ܩܵܕܡ ܥܸܕܵܢܵܐ)، ܐܝܼܡܲܢ ܕܐܵܢܝܼ ܝܼܢܵܐ ܒܘܼܫ ܗܲܣܵܢܵܝ ܠܕܲܪܡܘܼܢܹܐ ܝܲܢ ܠܒܲܣܘܼܡܹܐ.2,3

|  |  |
| --- | --- |
| ܪܸܡܙܵܐ ܕ QR ܩܵܐ ܡܵܘܕܥܵܢܘܼܬܵܐ ܒܘܼܫ ܙܵܘܕܵܐ ܒܘܼܬ ܚܘܼܪܙܵܐ ܐܲܬܪܵܝܵܐ ܩܵܐ ܨܲܚܨܵܝܬܵܐ ܕܣܲܪܲܛܵܢܵܐ ܕܪܵܐܬܵܐ  ܩܵܐ ܡܵܘܕܥܵܢܘܼܬܵܐ ܒܘܼܫ ܙܵܘܕܵܐ ܒܘܼܬ ܚܘܼܪܙܵܐ ܐܲܬܪܵܝܵܐ ܕܨܲܚܨܵܝܬܵܐ ܕܣܲܪܲܛܵܢܵܐ ܕܪܵܐܬܵܐ: [**www.health.gov.au/nlcsp**](http://www.health.gov.au/nlcsp) | ܩܵܐ ܗܲܝܲܪܬܵܐ ܒܬܪܵܟܬܵܐ ܕܬܲܢܬܲܢܬܵܐ (ܓ̰ܝܼܓܼܪܹܐ): [**www.quit.org.au**](http://www.quit.org.au) |

1. ܣܝܼܥܬܵܐ ܡܗܲܕܝܵܢܬܵܐ ܕܚܸܠܡܲܬܹܐ ܐܵܣܝܵܝܹܐ. 1699 - ܐܸܫܛܵܪܵܐ ܥܲܡܡܵܝܵܐ ܓܕܝܼܡܵܐ ܕܚܘܼܪܙܵܐ ܐܲܬܪܵܝܵܐ ܕܨܲܚܨܵܝܬܵܐ ܕܣܲܪܲܛܵܢܵܐ ܕܪܵܐܬܵܐ [ܐܸܢܬܸܪܢܸܬ]. ܟܵܢܒܹܪܵܐ، ܐܘܿܣܬܪܵܠܝܵܐ: ܡܦܲܪܢܣܵܢܘܼܬܵܐ ܕܚܘܼܠܡܵܢܵܐ ܕܫܘܼܠܛܵܢܵܐ ܐܘܿܣܬܪܵܠܵܝܵܐ؛ ܬܲܡܘܼܙ 2022 [ܚܙܝܼܬܵܐ 28 ܐܵܕܵܪ 2024]. ܬܲܫܪܵܪܵܐ ܡܸܢܝܵܢܵܐ: 1699. <https://www.msac.gov.au/applications/1699>**.** [↑](#footnote-ref-2)
2. Aberle, D. et al. ܝܲܗܠܵܐ ܕܒܘܼܨܵܝܵܐ ܕܓ̰ܲܪܵܒܬܵܐ ܐܲܬܪܵܝܬܵܐ ܩܵܐ ܨܲܚܨܵܝܬܵܐ ܕܪܵܐܬܵܐ. ܒܨܵܪܬܵܐ ܕܡܸܨܥܵܐ ܕܡܵܘܬܵܢܹܐ ܡ̣ܢ ܣܲܪܲܛܵܢܵܐ ܕܪܵܐܬܵܐ ܒܡܲܦܠܲܚܬܵܐ ܕܨܲܚܨܵܝܬܵܐ ܕܨܲܝܵܪܘܼܬܵܐ ܩܸܛܥܵܝܬܵܐ ܚܘܼܫܒܸܢܬܵܐ ܒܐܘܼܪܚܵܐ ܕܟܘܿܡܦܝܘܼܬܵܪ ܒܚܲܕ ܣܸܪܦܵܐ ܟܘܼܦܵܐ New England Journal of Medicine 365, 395–409 (2011). [↑](#footnote-ref-3)
3. De Koning, H. J. et al. ܒܨܵܪܬܵܐ ܕܡܸܨܥܵܐ ܕܡܵܘܬܵܢܹܐ ܒܣܲܪܲܛܵܢܵܐ ܕܪܵܐܬܵܐ ܒܡܲܦܠܲܚܬܵܐ ܕܨܲܚܨܵܝܬܵܐ ܕܨܲܝܵܪܘܼܬܵܐ ܩܸܛܥܵܝܬܵܐ ܚܘܼܫܒܸܢܬܵܐ ܒܐܘܼܪܚܵܐ ܕܟܘܿܡܦܝܘܼܬܵܪ ܒܣܸܪܦܵܐ ܓܘܼܒܼܪܵܐ ܓܵܘ ܚܕܵܐ ܓ̰ܲܪܲܒܬܵܐ ܛܘܼܦ̮ܣܵܢܵܝܬܵܐ. New England Journal of Medicine 382, 503–513 (2020). [↑](#footnote-ref-4)